 **MINISTRIA E FINANCAVE DHE EKONOMISË**

**DREJTORIA E APELIMIT TATIMOR**

Nr.\_\_\_\_\_\_\_\_\_prot. Tiranë, më\_\_\_.\_\_\_.2022

**V E N D I M**

Drejtoria e Apelimit Tatimor, në zbatim të kreut XIII të Ligjit nr. 9920, datë 19.05.2008 “Për Proçedurat Tatimore në R.SH.”, mori në shqyrtim kërkesën ankimore, që i përket:

KËRKUES: \_\_\_\_\_\_\_\_\_\_

OBJEKTI: Ankim ndaj njoftim vlerësimit ku është përcaktuar gjoba në masën 200.000 lekë për mosdeklarim punonjësi

Nga shqyrtimi paraprak i kërkesës për apelim, konstatojmë se janë plotësuar kërkesat ligjore për marrjen në shqyrtim, kërkesa këto të përcaktuara në pikat 1, 2 dhe 3 të nenit 106, neni 107 dhe Udhëzimin e MF nr. 24, datë 02.09.2008 pika 106 e në vijim, pasi:

* Akti administrativ i ankimuar, është objekt apelimi.
* Kërkesa për apelim është paraqitur brenda afatit 30 ditor të përcaktuar.
* Lidhur me kërkesën ligjore të pagimit të detyrimit, konstatohet se akti administrativ përmban vetëm gjoba, pagesa e së cilave nuk janë kusht për marrjen në shqyrtim të ankimit.

Referuar akt-konstatimit të mbajtur nga inspektorët e zbatimit në sektorin e monitorimit në terren, pranë Drejtorisë së Veprim Koordinimit në Terren, Rajoni Jugor, ndaj tatimpaguesit është ushtruar kontroll në zbatim të urdhërit të punës. Gjatë kontrollit në ambientet ku ushtron aktivitet subjekti është gjetur në punë nje punonjese, e cila nuk rezulton të jetë deklaruar pranë organeve tatimore. Për mosdeklarim, tatimpaguesi është dënuar në përputhje me Ligjin nr. 9920 datë 19.05.2008 “Për Proçedurat Tatimore në Republikën e Shqipërisë” i ndryshuar, sipas nenit 119, pika 1, gërma a), bazuar në akt-konstatimin të datës 23/04/2022.

Tatimpaguesi kërkon anullimin e gjobës sipas njoftim vlerësimit duke pretenduar se zonja është e ëma, për të cilin nuk duhet të penalizohet sipas nenit 119 të Ligjit 9920/2008.

\*\*\*

Drejtoria e Apelimit Tatimor, pas shqyrtimit të pretendimeve të tatimpaguesit dhe dokumentacionit bashkëlidhur kërkesës ankimore, e konsideron të drejtë ankimin dhe anulon dënimin duke theksuar se:

Ligji nr. 9920 datë 19.05.2008, “Për Proçedurat Tatimore në Republikën e Shqipërisë”, i ndryshuar, neni 119, pikat 1 dhe 2 përcaktojnë:

*1. “Nëse nga verifikimi dhe kontrolli në vendndodhjen e biznesit rezulton se tatimpaguesi nuk ka deklaruar në organin tatimor çdo të punësuar rishtazi, të paktën një ditë kalendarike përpara fillimit të punës, përveç detyrimit për pagimin e shumës së detyrimeve tatimore dhe kontributeve të sigurimeve shoqërore e shëndetësore, të llogaritura ngadata e konstatimit, dënohet me gjobë për çdo punonjës të padeklaruar:*

*a) tatimpaguesit e regjistruar si subjekte të tatimit mbi vlerën e shtuar dhe tatimit mbi fitimin, me gjobë prej 200 000 (dyqind mijë) lekësh;*

*b)tatimpaguesit e tjerë, me gjobë prej 50 000 (pesëdhjetë mijë) lekësh.Kjo gjobë nuk aplikohet në rastin kur nga verifikimi dhe kontrolli në vendndodhjen e aktivitetit të personit fizik të vetëpunësuar, evidentohen persona mbi 16 vjeç, të cilët kategorizohen si persona të papaguar të familjes.*

*2. Këto gjoba nuk aplikohen në rastin kur nga verifikimi dhe kontrolli në vendndodhjen e aktivitetit të tatimpaguesit me status ligjor person fizik, evidentohen persona mbi 16 vjeç, të cilët deklarohen si “të vetëpunësuar me punonjës të papaguar të familjes”. Pas konstatimit, organi tatimor vërteton në portalin “e-Albania”, nëpërmjet certifikatës familjare të të vetëpunësuarit, nëse ai plotëson ose jo kushtet për t’u konsideruar si person i papaguar i familjes apo si bashkëjetues, sipas kuptimit të Kodit Civil”.*

Referuar akt-konstatimit, gjate kontrollit te ushtruar është gjendur në punë nje person.

Neni 2, pika 8, të Ligjit 9136/2003 parashikon se *“I vetëpunësuar” është një tatimpagues i regjistruar në Qendrën Kombëtare të Regjistrimit dhe në organet tatimore si “person fizik”. I vetëpunësuari mund ta ushtrojë veprimtarinë ekonomike me këto statuse: “i vetëpunësuar i vetëm”, “i vetëpunësuar me punëmarrës”, “i vetëpunësuar me punëmarrës dhe punonjës të papaguar të familjes”, “i vetëpunësuar pa punëmarrës me punonjës të papaguar të familjes”.*

Neni 2, pika 11, e Ligjit nr. 9136 datë 11.09.2003 “Për Mbledhjen e Kontributeve të Detyrueshme te Sigurimeve Shoqërore dhe Shëndetsore në R.SH” i ndryshuar, përcakton: *“Punonjës i papaguar i familjes” është anëtari i familjes në moshën e përcaktuar në legjislacionin përkatës në fuqi për sigurimet shoqërore dhe shëndetësore, që punon e bashkëjeton ligjërisht me të vetëpunësuarin.”*

Referuar pikës 2 të nenit 119, të Ligjit 9920/2008, gjoba për mosdeklarim punonjësi nuk aplikohet kur evidentohet punonjës të papaguar të familjes.

Bazuar në certifikatën familjare të datës 07.06.2022 te personit te gjetur ne pune, të nxjerrë nga portali “e-albania”, D.A.T. konstaton se tatimpaguesi është pjesë e certifikatës familjare të ketij personi (i biri i saj), pra kjo e fundit është person i papaguar i familjes së tatimpaguesit dhe për mosdeklarimin e saj pranë organit tatimor nuk duhet të aplikohet dënim për mosdeklarim punonjësi.

Sa më sipër, Drejtoria e Apelimit Tatimor, në zbatim të nenit 108, pikat 1 dhe 3, gërma (b) të Ligjit Nr. 9920 datë 19.05.2008, “Për Proçedurat Tatimore në R.SH” dhe pikës 108.1 dhe 108.3.3. gërma (c), të Udhëzimit nr. 24 datë 02.09.2008, i nxjerrë në zbatim të këtij ligji,

**V E N D O S I**

* Shfuqizimin e aktit administrativ, Njoftim Vlerësimin për gjobën për mosdeklarim punonjësi në vlerën 200.000 lekë, për periudhën 2022/04

Në zbatim të pikës 3 të nenit 109 të Ligjit nr. 9920 datë 19.05.2008, “Për Procedurat Tatimore në R.Sh”, vendimi i Drejtorisë së Apelimit Tatimor, është i detyrueshëm për zbatim nga organi i administratës tatimore që ka bërë vlerësimin tatimor dhe nuk apelohet prej tij.

**DREJTOR I APELIMIT TATIMOR**